Luettelo Leevi Madetojan sävellyksistä
Tunnistamattomia ja toteutumattomia sävellyshankkeita

Seuraavan listauksen teokset on joskus yhdistetty Leevi Madetojaan. Tarkemmat tiedot löytyvät uusimmasta teosluettelosta.
Ad astra. Toteutumaton näytelmämusiikin hanke Larin-Kyöstin tekstiin.
Bartholomew-laulut. Todennäköisesti virheelliseen tulkintaan perustunut oletus tuntemattomista mieskuorolauluista Yhdysvaltoihin, tilaajana Marshall Bartholomew.
Gaudeamus igitur. Onnittelulaulu, joka tunnetaan vain Madetojan päiväkirjamerkinnästä 29.10.1943.
Intermezzo. Madetojan kirjeessä olevaan mainintaan perustuva teos, joka voi olla viittaus johonkin toteutuneeseen teokseen.
Kaipaus. Erkki Salmenhaaran muistiinpanoissa ja Teoston sävellystietokannassa oleva kirjaus, josta ei ole löytynyt muuta informaatiota.
Kallaveden laulu. Madetojan kirjeeseen 24.4.1914 perustuva arvelu, joka saattaa viitata lauluun Kuu kalpea, op. 13, nro 4.
Kolme koraalia. Madetojan teoslistauksessa oleva kirjaus opuksen 84 kohdalla.
Kolme laulua koulunuorisolle Amerikaan. Madetojan teoslistauksessa oleva kirjaus opuksen 86 kohdalla.
Kruunumorsian. Todennäköisesti Elli Tompurin virheeseen perustuva oletus musiikista tähän näytelmään.
Käy unonen kätkyehen. Todennäköisesti muistivirheen (Heikki Klemetti) perustuva oletus.
Laulu opettaja Poutiaisen tyttärelle. Toisen käden muistitietoon perustuva oletus ylioppilaslahjaksi tehdustä laulusta.
Luonterin laulu. Erkki Salmenhaaran muistiinpanoissa ja Teoston sävellystietokannassa oleva kirjaus, josta ei ole löytynyt muuta informaatiota.
Les masques de la vie. Toteutumaton näytelmämusiikkihanke 1929 Poul Knudsenin tekstiin.
Olviretki Schleusingenissa. Madetoja pohti lokakuussa 1946 tällaisen näytelmämusiikkinsa kohtaloa. Kyseessä lienee ollut huonon muistin tuottama valemuisto.
Requiem. Madetoja suunnitteli 1940-luvulla vakavasti requiemin säveltämistä. Eräässä Madetojan omassa teoslistauksessa teos on opuksena 85. Mitään sävellysdokumentteja ei ole löytynyt.
Rêverie (Nocturne). Nimimerkin ”Septentrion” sävellyskilpailuteos, jonka käsikirjoitus on säilynyt Madetojan teosten joukossa. Todennäköisesti kyseessä on kuitenkin jonkun toisen suomalaisen säveltäjän teos.
Sahatyömiesten laulu. Madetojan omakätisessä teosluettelossa noin vuodelta 1919 on opukseen 20 merkitty lyijykynällä tunnettujen laulujen lisäksi myös Sahatyöm[iesten] laulu (nimi on lyhennetty, joten varmuutta sen täsmällisestä muodosta ei ole), josta ei ole löydetty aineellisia dokumentteja.
Simo Hurtta. Madetoja harkitsi tämän Eino Leinon näytelmän säveltämistä oopperaksi, mutta päätyi Artturi Järviluoman Pohjalaisiin.
Suomalainen Parsifal. Madetoja suunnitteli uransa loppupuolella oopperaa, johon V. A. Koskenniemi olisi tehnyt tekstin, mutta mitään konkreettista ei idean pohjalta liene koskaan syntynyt.
Suomen Työväen Musiikkiliiton tilaus. Madetojan päiväkirjassa on 12.11.1946 merkintä ”Suomen Työväen Musiikkiliiton sävellystilaus!” Mitään lisätietoa tällaisesta tilauksesta ei ole löytynyt.
Viulukonsertto. Madetojan päiväkirjassa on 10.12.1946 merkintä: ”Kaj Kajanus soitti - - minun kirjoitettava viulukonsertto.” Mitään dokumentteja tämän hankkeen aloittamisestakaan ei ole löytynyt.